

Népszámlálás 2022

Jelentkezzen számlálóbiztosnak!

**Tisztelt Jászladányi Lakosok!**

Jászladányi Polgármesteri Hivatal **számlálóbiztosok jelentkezését várja** a 2022. október-november hónapokban lebonyolítandó országos népszámlálásban való közreműködésre.

**A jelentkezési határidő: 2022. augusztus 15.**

**Főbb feladataik** a következők:

* otthoni felkészülés keretében a szükséges alapismeretek, segédanyagok elsajátítása és elektronikus vizsga elvégzése;
* az adatfelvétel kezdete előtt az összeíráshoz szükséges a KSH által biztosított elektronikai eszköz (tablet) és tartozékai, a számlálóbiztosi igazolvány, az összeíráshoz kapcsolódó nyomtatványok és segédanyagok átvétele;
* a körzet bejárása, a körzethez tartozó címek felkeresése, szükség esetén címpontosítás, új címek felvétele, kapcsolatfelvétel az adatszolgáltatóval, tájékoztatás, a kérdőívek KSH által előírt módon való kitöltése;
* folyamatos, ütemes előrehaladás, a címjegyzék vezetése, meghiúsulások dokumentálása a menedzser alkalmazásban;
* folyamatos kapcsolattartás a felülvizsgálóval, rendszeres beszámoló a terepen tapasztaltakról;
* megtagadások, rendkívüli esetek azonnali jelentése a felülvizsgálónak;
* az adatfelvétel befejezését követően az összeírásra használt elektronikai eszköz (tablet) és tartozékai, számlálóbiztosi igazolvány, címjegyzék, egyéb nyomtatvány, illetve papíralapú jegyzet leadása.

**A jelentkezők kiválasztásánál az alábbi ajánlásokat javasolt figyelembe venni:**

* legalább **középfokú végzettséggel** rendelkezik;
* **magabiztos számítógépes ismeret:** rendelkezik legalább alapvető vagy felhasználó szintű számítógépes ismerettel, illetve jártas érintőképernyős készülékek használatában;
* **fizikai erőnlét, terhelhetőség:** vállalja a számlálóbiztosi munkával járó napi folyamatos munkavégzést és a jelentős fizikai, szellemi igénybevételt;
* **tanulási készség:** vállalja a felkészülés során az új ismeretek önálló elsajátítását, és a vizsgázást;
* **motiváltság:** elkötelezettség, érdeklődés a kérdezői munka, illetve a számlálóbiztosi munka iránt;
* **jó fellépés, beszédkészség:** érhető, helyes beszéd, jó fogalmazókészség;
* **kapcsolatteremtő és kommunikációs készség:** udvariasság, kedvesség, megfelelő meggyőző erő, a beszélőpartnerre koncentráló figyelem;
* **empátia:** tudjon azonosulni az adatszolgáltató problémájával, együtt tudjon vele érezni, ugyanakkor tartsa szem előtt a népszámlálás érdekeit;
* **lelkiismeretesség, precizitás:** vállalja az útmutatások, határidők betartását, a pontos, gondos feladatvégzést, vigyáz a rábízott tabletre és az egyéb kellékekre;
* **konfliktuskezelő készség:** a kérdezői munkával járó, valamint az adatszolgáltatókkal kapcsolatos problémákat igyekszik elviselni, kezelni;
* **titoktartás:** vállalja, hogy a kapott válaszokat bizalmasan kezeli, nem él vissza velük, nem adja át, nem mutatja meg harmadik személynek;
* **helyismeret, tájékozódási, térképkezelési készség:** az összeírási területen, településen helyismerettel rendelkezik, jól tájékozódik;
* **rugalmas időbeosztással és állandó elérhetőséggel** (mobiltelefon, e-mail elérhetőség) rendelkezik az adatfelvétel időszakában;
* **tudomásul veszi**, hogy személyes adatait a KSH az általa működtetett informatikai rendszerben rögzíti és a Call Centerbe érkező megkeresés esetén az érintett adatszolgáltatónak megadja;

Számlálóbiztos csak nagykorú, cselekvőképes személy lehet.

A számlálóbiztosi feladatra jelentkezőnek a felkészüléshez **saját eszköz** (PC, laptop, tablet stb.) **és internet elérhetőség szükséges**, a folyamatos kapcsolattartáshoz pedig **mobiltelefon és e-mail cím megléte elengedhetetlen**.

A számlálóbiztosok díjazásban részesülnek, melynek mértéke a 362/2020. (VII. 23.) Korm. rendelet 3. számú melléklete alapján:

* kapcsolatfelvétel, címellenőrzés, aktualizálás tekintetében címenként 300 Ft
* összeírás körébe tartozó címenként 300 Ft
* összeírt személyenként 620 Ft
* egyéb szervezés - címenként 770 Ft
* felkészülési és kapcsolattartási díj 25.000 Ft

Amennyiben számlálóbiztosnak szeretne jelentkezni és a feltételeknek is megfelel, kérem, hogy a www.jaszladany.hu honlapon vagy a Polgármesteri Hivatal ügyfélszolgálatán (Jászladány, Hősök tere 6.) elérhető **jelentkezési lapot** kitöltve, aláírva,

* beszkennelve küldje meg a jegyzo@jaszladany.hu email címre, vagy
* postai úton a Jászladányi Polgármesteri Hivatal 5055 Jászladány, Hősök tere 6. címre, vagy
* személyesen az ügyfélszolgálaton.

Lovász Imre

helyi népszámlálási felelős